**Jegyzőkönyv**

**az Országos Erdészeti Egyesület küldöttgyűlésének**

**2019. december 13-án, 10:00-kor kezdődött üléséről**

*Az ülés helyszíne:* Budapest, Erdészeti Információs Központ

Az ülést megnyitva Zambó Péter elnök köszöntötte a megjelent küldötteket, az Elnökség megjelent tagjait, Bak Julianna EB elnököt és az érdeklődő tagokat. Megállapította, hogy 37 fővel a küldöttgyűlés határozatképes. A jegyzőkönyv vezetésére Elmer Tamás főtitkárt, hitelesítőknek Kovács Andrást és Szentpéteri Sándort javasolta, melyeket a küldöttgyűlés egyhangúan elfogadott. Ezután ismertette a napirendet, melyet a küldöttek tartózkodás és ellenszavazat nélkül elfogadtak.

Első napirendi pontban Zambó Péter elnök az Országos Erdészeti Egyesület 2019. évi tevékenységét és működését értékelte. A 2018. év végi egyesületi választások után 2019. év elejével felállt a 11 fős új elnökség, amely elnökség összetétele biztosítja az elmúlt években megkezdett munka magas színvonalon történő folytatását. Mindenhez biztosított a stabil pénzügyi háttér, amely az elmúlt évek munkájának eredménye.

Elnök úr hangsúlyozta, hogy az idei év értékelésekor már egyértelműen két nagy egységre kell bontanunk az Egyesület tevékenységét. Mára az Egyesület belső szakmai élete mellett az erdő és társadalom összekapcsolására irányuló tevékenységek is nagyon meghatározók. Ezt a két pillért Elnök úr külön értékelte, de hangsúlyozta, hogy ezek összességében erősítik egymást.

A napirend végén megköszönte a 2019. évi egyesületi munkát és aktív tevékenységet kért és vár a tagságtól 2020-ban.

Ágíj László az OEE Kárpátaljai Helyi Csoport küldöttének megérkezésével a küldöttek száma 38 főre módosult.

Az első napirendi pont elhangzása után Szentpéteri Sándor javaslatára a harmadik napirendi pont került megtárgyalásra, amely pontban Zambó Péter elnök az Országos Erdészeti Egyesület 2020. évi tagdíjának megállapítására tett javaslatot, valamint ismertette az Elnökségi határozatot. Az ezzel kapcsolatos előterjesztést a küldöttek írásban megkapták. Bak Julianna ismertette az EB egyhangú támogató álláspontját. Ezek után a Küldöttgyűlés az alábbi határozatot hozta:

**5/2019. (12.13.) sz. küldöttgyűlési határozat:** A küldöttgyűlés a 2020-as tagdíjak vonatkozásában a 2019. évi összegek változatlanul hagyása mellett dönt.

**A szavazáson jelen van 38 fő küldött. Szavazatok: 38 igen, 0 tartózkodás, 0 nem.**

A harmadik napirendi pontban az elnök felkérte Elmer Tamás főtitkárt, valamint Petrétei Kristóf ügyvéd urat, hogy ismertesse az Alapszabály módosításának szükségességét. Petrétei Kristóf elmondta, hogy a 2014 óta bekövetkezett jogszabályváltozások, a főtitkár státuszának megváltozása, az elnök és a főtitkár közötti munkamegosztás megváltozása, az egyesület képviseletére vonatkozó szabályok módosulása, valamint a személyek neveinek használatára vonatkozó szabályok módosulása, illetve a hatályos Alapszabály egyes rendelkezéseinek pontosítása indokolja.

A küldöttek írásban megkapták az előterjesztést, amely tartalmazza az Országos Erdészeti Egyesület egységes szerkezetű Alapszabályának szövegét, benne dőlt betűvel kiemelve és jelölve az egyes módosításokat. Szentpéteri Sándor a kiküldött Alapszabály módosításban elütésre került lakcím javítását kéri.

Az elnökség javasolja a küldöttgyűlésnek a kiküldött szöveg szerinti egységes szerkezetű okirat elfogadását. Az előterjesztést a küldöttek írásban megkapták. Bak Julianna ismertette az EB egyhangú támogató álláspontját az Alapszabály módosításával kapcsolatban. Ezek után a határozatok ismertetésére került sor.

**6/2019. (12.13.) küldöttgyűlési határozat:** A küldöttgyűlése az Országos Erdészeti Egyesület Alapszabályának módosításának szükségességét megtárgyalta, azt a módosításokkal egységes szerkezetben elfogadja.

**A szavazáson jelen van 38 fő küldött. Szavazatok: 38 igen, 0 tartózkodás, 0 nem.**

Negyedik napirendi pontban Zambó Péter elnök felkérte dr. Sárvári Jánost, a könyvtár őrét és Nagy László főszerkesztőt a Wagner Károly Digitális Szakkönyvtárt bemutató előadásának megtartására. Az előadás alapját jelentő e témában korábban rendezett szakmai konferencia részletes beszámoló cikkanyaga az Erdészeti Lapok decemberi lapszámában olvasható.

Az ötödik- egyebek - napirendi pontban Zambó Péter elmondta, hogy a korábban bejelentett Önkormányzati Fásítási Program koordinálásának kérdése még nincs meghatározva. A tagnyilvántartó rendszer fejlesztését megkezdtük, célunk egy olyan korszerű, - a helyi csoport titkárok saját csoportadataikhoz való hozzáférésével - naprakész OEE adatbázis létrehozása, amely kiszolgálja a felmerülő igényeket. A 2020. évi programok szervezése megkezdődött, az Országos Erdészbál 2020. február 15-én Siófokon az Azúr Hotelben, a 151. Vándorgyűlés 2020. június 26-27-én Jakabszálláson kerül megtartásra, a Vándorgyűlés házigazdája 2020-ban a KEFAG Zrt.

A napirend végén a küldöttek hozzászólásai következtek.

Varga Attila a Nagykanizsai Helyi Csoport küldötte jelezte a Farkas Lajos és Farkas Dániel által összeállított, a 140 éves Kaán Károly évfordulóra elkészült tablósorozat rendbehozatalának, digitalizálásának szükségességét. Dr. Sárvári János elmondta, hogy a sok kiállítás miatt valóban rossz állapotban vannak a tablók és a fotók felbontása is gyenge ezért nem alkalmasak az eredeti állapot rekonstruálására. Az eredeti képanyag megkeresése lehet megoldás.

Pintér Csaba tájékoztatta a küldöttgyűlést arról, hogy a szilsárkányi Kiss Ferenc ház méltatlan állapotban van. Felvetésére a helyrehozatal lehetőségét az Egyesület elnöksége tárgyalni fogja.

A Szeniorok és Tiszteletbeli Tagok Tanácsa írásban jelezte az Egyesület elnöksége felé, hogy fontos az elhunyt kollégák hagyatékának gondozása.

Az ülés végén Zambó Péter elnök megköszönte a megjelent küldöttek aktív részvételét, és bezárta a küldöttgyűlést, a közelgő ünnepekre Áldott karácsonyt és boldog új évet kívánt mindenkinek.

kmf.

|  |  |
| --- | --- |
|  Elmer Tamás jegyzőkönyvvezető | Zambó Péterelnök |
| Hitelesítők: |  |
| Szentpéteri Sándor | Kovács András |